**Nykyaikainen Pompadour** (myös **Nykyajan Pompadour**; engl. *The Gorgeous Hussy*) on Clarence Brownin ohjaama ja tuottama yhdysvaltalainen historiallinen draamaelokuva vuodelta 1936. Draaman pääosissa ovat Joan Crawford, Robert Taylor, Lionel Barrymore ja Franchot Tone. Elokuva sijoittuu vuoden 1823 Washingtoniin, missä Yhdysvaltain presidentti Andrew Jacksonin ystävyys majatalon isännän tyttären kanssa tuo hankaluuksia heille molemmille.

*Nykyaikainen Pompadour* -elokuvan käsikirjoituksen olivat laatineet Stephen Morehouse Avery ja Ainsworth Morgan Samuel Hopkins Adamsin romaanin pohjalta. Metro-Goldwyn-Mayer toimi elokuvan tuotantoyhtiönä ja jakelijana. Ohjaaja Brown ja Joseph L. Mankiewicz toimivat elokuvan tuottajina.

Näyttelijät
-----------

|  |  |  |
| --- | --- | --- |
|  Joan Crawford  | … |  Margaret "Peggy" O’Neal Eaton
  |
|  Robert Taylor  | … |  Luutnantti "Bow" Timberlake
  |
|  Lionel Barrymore  | … |  Andrew "Andy" Jackson
  |
|  Franchot Tone  | … |  John H. Eaton
  |
|  Melvyn Douglas  | … |  John Randolph
  |
|  James Stewart  | … |  "Rowdy" Dow
  |
|  Alison Skipworth  | … |  Rouva Beall
  |
|  Beulah Bondi  | … |  Rachel Jackson
  |
|  Louis Calhern  | … |  Sunderland
  |
|  Melville Cooper  | … |  Cuthbert
  |
|  Sidney Toler  | … |  Daniel Webster
  |
|  Gene Lockhart  | … |  Majuri William O’Neal
  |
|  Clara Blandick  | … |  Louisa Abbott
  |
|  Frank Conroy  | … |  John C. Calhoun
  |
|  Nydia Westman  | … |  Maybelle
  |
|  Willard Robertson  | … |  Samuel D. Ingham
  |
|  Charles Trowbridge  | … |  Martin Van Buren
  |
|  Rubye De Remer  | … |  Rouva Bellamy
  |
|  Betty Blythe  | … |  Rouva Wainwright
  |
|  Zeffie Tilbury  | … |  Rouva Daniel Beall
  |

Tuotanto
--------

Margaret "Peggy" O’Neal Eatonin rooliin alun perin kaavailtiin Jean Harlowta. Vuonna 1934 Katharine Hepburnia harkittiin myös elokuvan pääosaan, kun elokuvan tekemistä suunniteltiin RKO Radio Picturesilla. MGM kuitenkin osti elokuvan oikeudet itselleen vuonna 1935. Margaret "Peggy" O’Neal Eatonin rooli meni loppujen lopuksi Joan Crawfordille.

*Nykyaikaisen Pompadourin* tuotanto alkoi 27. huhtikuuta 1936 ja päättyi kesäkuussa. *Nykyaikainen Pompadour* kuvattiin MGM:n studioilla Kalifornian Culver Cityssä 1 119 000 dollarin budjetilla.

Elokuva on ensimmäinen, jonka Joan Crawford ja Franchot Tone tekivät yhdessä avioliittonsa aikana. He olivat menneet naimisiin vuonna 1935.

Julkaisu ja vastaanotto
-----------------------

*Nykyaikainen Pompadour* sai ensi-iltansa kotimaassaan Yhdysvalloissa 28. elokuuta vuonna 1936. Suomessa elokuva tuli ensi-iltaan 31. tammikuuta vuonna 1937.

*Nykyaikainen Pompadour* oli yksi Crawfordin taloudellisesti menestyneimmistä elokuvista MGM:llä. Elokuva oli myös Crawfordin kallein. Elokuva tuotti Yhdysvalloissa 1 458 000 dollaria ja ulkomailla 651 000 dollaria. Yhteensä *Nykyaikainen Pompadour* tuotti 2 019 000 dollaria. Elokuva sai lisäksi hyvän vastaanoton kriitikoilta.

Vuonna 1937 Beulah Bondi sai roolisuorituksestaan Oscar-ehdokkuuden parhaasta naissivuosasta ja George J. Folsey sai Oscar-ehdokkuuden parhaasta kuvauksesta.

*Nykyaikainen Pompadour* julkaistiin DVD:lle 15. kesäkuuta vuonna 2010.

Lähteet
-------

1. 1 2 3 4 5 6 7 8 9 10 11 12 13 14  Nykyajan Pompadour (1936) *imdb.com*. IMDB.com. Viitattu 28.3.2013. (englanniksi)
2. 1 2 3 4 5 6 7  THE GORGEOUS HUSSY (1936) *tcm.com*. TCM.com. Viitattu 28.3.2013. (englanniksi)
3. 1 2 3  The Gorgeous Hussy (1936) *allmovie.com*. Allmovie.com. Viitattu 28.3.2013. (englanniksi)
4. ↑  Gorgeous Hussy, The (1936) *elonet.fi*. Elonet.fi. Viitattu 28.3.2013. (suomeksi)
5. ↑  MGM film grosses, 1924–1948: The Eddie Mannix Ledger

Aiheesta muualla
----------------

* *Nykyaikainen Pompadour* Internet Movie Databasessa. (englanniksi)
* *Nykyaikainen Pompadour* Elonetissä.
* *Nykyaikainen Pompadour* AllMoviessa. (englanniksi)
* *Nykyaikainen Pompadour* TCM Movie Databasessa (englanniksi)